इतिहास एवं संस्कृति के नाम पर राजनीतिक रोटियां सेंकने वाले लोकतंत्र को कमजोर कर रहे हैं। यदि आप गौर करेंगे तो पाएंगे कि जहां-जहां पद्मावत कोे लेकर उग्र विरोध का वातावरण बना उन राज्यों में बीजेपी सत्ता पर काबिज है। तो क्या विरोधी पार्टी के लोगों ने इस आन्दोलन को हवा दी? राजस्थान की वसुंधरा सरकार की तो मजबूरी थी कि वहां पर दो लोकसभा एवं एक विधानसभा सीटों के लिए उपचुनाव होने थे, इसलिए वसुंधरा सरकार से कोई भी कार्रवाई की उम्मीद करना ही बेमानी था। यदि वसुंधरा को कार्रवाई करनी होती तो करणी सेना के प्रमुख कालवी पर उसी दिन मुकदमा कर देती, जिस दिन उनके लोगों ने पद्मावत के सेट को तोड़ा था और भंसाली को थप्पड़ जड़े थे। यदि उस वक्त कालवी पर मुकदमा हो जाता तो आज ये नौबत ही नहीं आती। लेकिन जो स्थिति बनी, पद्मावत के तर्कहीन विरोध से जो विघटनकारी माहौल बना, वैसी स्थिति भविष्य में न हो, इसका हम सबको प्रयास करना चाहिए। विरोध की संस्कृति की जगह संवाद की संस्कृति बने तो समाधान के दरवाजे खुलते जायेंगे, दिल भी खुलते जायेंगे। बुझा दीया जले दीये के करीब आ जाये तो जले दीये की रोशनी कभी भी छलांग लगा सकती है। ऐसी स्थिति में हम राजनीतिक मोहरें बनने से बच सकेंगे। पद्मावत, गौरक्षा, राष्ट्र गीत, राष्ट्र ध्वज क्या कह रहे हैं? यह कोई नहीं सुन रहा। इन्हें बैसाखी बनाकर राजनीति मत चलाओ। स्वयं बैसाखी बनकर उनका संदेश फैलाओ, ताकि संस्कृति गाढ़ी सांझी बनी रहे। प्रेषक